title: 2011/846/PESC: Decizia ATALANTA/5/2011 a Comitetului politic și de securitate din 16 decembrie 2011 de modificare a Deciziei ATALANTA/2/2009 a Comitetului politic și de securitate privind acceptarea contribuțiilor țărilor terțe la operația militară a Uniunii Europene în vederea unei contribuții la descurajarea, prevenirea și reprimarea actelor de piraterie și de jaf armat din largul coastelor Somaliei (Atalanta) și a Deciziei ATALANTA/3/2009 a Comitetului politic și de securitate privind instituirea unui Comitet al contribuitorilor pentru operația militară a Uniunii Europene în vederea unei contribuții la descurajarea, prevenirea și reprimarea actelor de piraterie și de jaf armat din largul coastelor Somaliei (Atalanta)

text:
               17.12.2011

               RO

               Jurnalul Oficial al Uniunii Europene

               L 335/79

         DECIZIA ATALANTA/5/2011 A COMITETULUI POLITIC ȘI DE SECURITATE
   din 16 decembrie 2011
   de modificare a Deciziei ATALANTA/2/2009 a Comitetului politic și de securitate privind acceptarea contribuțiilor țărilor terțe la operația militară a Uniunii Europene în vederea unei contribuții la descurajarea, prevenirea și reprimarea actelor de piraterie și de jaf armat din largul coastelor Somaliei (Atalanta) și a Deciziei ATALANTA/3/2009 a Comitetului politic și de securitate privind instituirea unui Comitet al contribuitorilor pentru operația militară a Uniunii Europene în vederea unei contribuții la descurajarea, prevenirea și reprimarea actelor de piraterie și de jaf armat din largul coastelor Somaliei (Atalanta)
   (2011/846/PESC)
   COMITETUL POLITIC ȘI DE SECURITATE,
   având în vedere Tratatul privind Uniunea Europeană, în special articolul 38 al treilea paragraf,
   având în vedere Acțiunea comună 2008/851/PESC a Consiliului din 10 noiembrie 2008 privind operația militară a Uniunii Europene în vederea unei contribuții la descurajarea, prevenirea și reprimarea actelor de piraterie și de jaf armat din largul coastelor Somaliei (1), în special articolul 10,
   având în vedere Decizia Atalanta/2/2009 a Comitetului politic și de securitate (2) și Decizia Atalanta/3/2009 a Comitetului politic și de securitate (3), precum și addendumul la aceasta (4),
   întrucât:

               (1)

               Comandantul operației UE a susținut o conferință privind generarea forțelor la 16 decembrie 2008.

               (2)

               În urma propunerii Serbiei de a contribui la operația Atalanta, a recomandării comandantului operației UE și a avizului Comitetului militar al Uniunii Europene (EUMC), contribuția din partea Serbiei ar trebui acceptată.

               (3)

               În conformitate cu articolul 5 din Protocolul (nr. 22) privind poziția Danemarcei, anexat la Tratatul privind Uniunea Europeană și la Tratatul privind funcționarea Uniunii Europene, Danemarca nu participă la elaborarea și la punerea în aplicare a deciziilor și a acțiunilor Uniunii care au implicații în domeniul apărării,

         ADOPTĂ PREZENTA DECIZIE:
   Articolul 1
   Articolul 1 din Decizia Atalanta/2/2009 a Comitetului politic și de securitate se înlocuiește cu următorul text:

      „Articolul 1
      Contribuțiile statelor terțe
      Ca urmare a conferințelor privind generarea forțelor și efectivele, precum și a recomandărilor Comandantului operațiilor UE și ale Comitetului militar al Uniunii Europene, se acceptă contribuțiile din partea Norvegiei, Croației, Muntenegrului, Ucrainei și Serbiei la operația militară UE în vederea unei contribuții la descurajarea, prevenirea și reprimarea actelor de piraterie și de jaf armat din largul coastelor Somaliei (Atalanta).”.

   Articolul 2
   Anexa la Decizia Atalanta/3/2009 a Comitetului politic și de securitate se înlocuiește cu textul din anexa la prezenta decizie.
   Articolul 3
   Prezenta decizie intră în vigoare la data adoptării.

      Adoptată la Bruxelles, 16 decembrie 2011.

            Pentru Comitetul politic și de securitate

            Președintele

         O. SKOOG

      (1)  JO L 301, 12.11.2008, p. 33.

      (2)  JO L 109, 30.4.2009, p. 52.

      (3)  JO L 112, 6.5.2009, p. 9.

      (4)  JO L 119, 14.5.2009, p. 40.

      ANEXĂ

            „ANEXĂ

               LISTA STATELOR TERȚE MENȚIONATE LA ARTICOLUL 2 ALINEATUL (1)

                        —

                        Norvegia

                        —

                        Croația

                        —

                        Muntenegru

                        —

                        Ucraina

                        —

                        Serbia”


title: Decizia (UE) 2016/1080 a Consiliului din 27 iunie 2016 de stabilire a poziției care urmează să fie adoptată în numele Uniunii în privința anumitor decizii ce vor fi adoptate în cadrul Consiliului oleicol internațional (COI)

text:
               5.7.2016

               RO

               Jurnalul Oficial al Uniunii Europene

               L 179/33

         DECIZIA (UE) 2016/1080 A CONSILIULUI
   din 27 iunie 2016
   de stabilire a poziției care urmează să fie adoptată în numele Uniunii în privința anumitor decizii ce vor fi adoptate în cadrul Consiliului oleicol internațional (COI)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 207 alineatul (3), coroborat cu articolul 218 alineatul (9),
   având în vedere propunerea Comisiei Europene,
   întrucât:

               (1)

               Consiliul oleicol internațional (COI) este o organizație interguvernamentală cu caracter științific și tehnic activă în sectorul uleiului de măsline și al măslinelor de masă.

               (2)

               Uniunea, în calitate de membru al COI, poate propune modificări la proiectele de decizii ale COI și își exprimă poziția formală cu privire la acestea în funcție de normele de procedură și de vot ale COI.

               (3)

               În cadrul următoarei reuniuni a Consiliului membrilor săi, la 15 iulie 2016, COI va examina și, eventual, va adopta cinci proiecte de decizii (denumite în continuare „proiectele de decizii”) care vor avea efect în dreptul Uniunii.

               (4)

               Primul, al doilea, al treilea și al patrulea proiect de decizie modifică standardele comerciale care se aplică uleiurilor de măsline și uleiurilor din resturi de măsline (COI/T.15/Rev…): acestea se referă la modificarea limitei esterilor etilici, la modificarea limitelor acizilor heptadecanoic, heptadecenoic și eicosenoic, la modificarea limitelor coeficientului de extincție specific la lungimea de undă 270 nm (K270) și, respectiv, la notificarea oficială a metodelor ISO adoptate în vederea realizării unei armonizări complete și includerea unei referințe la noua metodă de determinare a indicelui de peroxid.

               (5)

               Al cincilea proiect de decizie adoptă noua metodă de analiză pentru determinarea indicelui de peroxid (COI/T.20/Doc. nr…).

               (6)

               În cazul în care proiectele de decizii sunt adoptate, ar putea fi necesară modificarea Regulamentului (CEE) nr. 2568/91 al Comisiei (1).

               (7)

               Proiectele de decizii au fost discutate pe larg de experții științifici și tehnici din sectorul uleiului de măsline. Acestea contribuie la armonizarea la nivel internațional a standardelor privind uleiul de măsline și vor constitui un cadru care va garanta concurența echitabilă în comerțul cu produse din sectorul uleiului de măsline. Prin urmare, aceste decizii ar trebui sprijinite.

               (8)

               Pentru a asigura flexibilitatea necesară pe parcursul negocierilor dinaintea reuniunii Consiliului membrilor COI, Uniunea ar trebui autorizată să convină asupra modificărilor aduse proiectelor de decizii, cu condiția ca respectivele modificări să nu afecteze fondul deciziilor,

         ADOPTĂ PREZENTA DECIZIE:
   Articolul 1
   Poziția care urmează să fie adoptată în numele Uniunii la reuniunea Consiliului membrilor COI din 15 iulie 2016, cu privire la proiectele de decizii, este conformă cu anexa.
   Articolul 2
   (1)   În cazul în care există probabilitatea ca poziția menționată la articolul 1 să fie afectată de informații științifice sau tehnice noi prezentate înaintea sau în timpul reuniunii Consiliului membrilor COI, Uniunea solicită ca adoptarea proiectelor de decizii în cadrul reuniunii respective să fie amânată până la stabilirea poziției Uniunii pe baza noilor informații.
   (2)   Modificările minore cu caracter tehnic aduse proiectului de decizie pot fi acceptate de reprezentanții Uniunii în cadrul Consiliului membrilor COI fără a fi necesară o altă decizie a Consiliului.
   Articolul 3
   Prezenta decizie intră în vigoare la data adoptării.

      Adoptată la Luxemburg, 27 iunie 2016.

            Pentru Consiliu

            Președintele

         M.H.P. VAN DAM

      (1)  Regulamentul (CEE) nr. 2568/91 al Comisiei din 11 iulie 1991 privind caracteristicile uleiurilor de măsline și ale uleiurilor din resturi de măsline, precum și metodele de analiză a acestora (JO L 248, 5.9.1991, p. 1).

      ANEXĂ
      Uniunea sprijină, sub rezerva unei eventuale revizuiri ulterioare pe baza noilor evoluții, următoarele proiecte de decizii privind standardizarea caracteristicilor fizice, chimice și organoleptice ale uleiurilor de măsline și ale uleiurilor din resturi de măsline și privind armonizarea metodelor de analiză:

                  DECIZIE de revizuire a standardelor comerciale care se aplică uleiurilor de măsline și uleiurilor din resturi de măsline (COI/T.15/Rev…): modificarea limitei esterilor etilici.

                  DECIZIE de revizuire a standardelor comerciale care se aplică uleiurilor de măsline și uleiurilor din resturi de măsline (COI/T.15/Rev…): modificarea limitelor acizilor heptadecanoic, heptadecenoic și eicosenoic.

                  DECIZIE de revizuire a standardelor comerciale care se aplică uleiurilor de măsline și uleiurilor din resturi de măsline (COI/T.15/Rev…): modificarea limitei coeficientului de extincție specific la lungimea de undă 270 nm (K270).

                  DECIZIE de revizuire a standardelor comerciale care se aplică uleiurilor de măsline și uleiurilor din resturi de măsline (COI/T.15/Rev…): notificarea oficială a metodelor ISO adoptate în vederea realizării unei armonizări complete și includerea unei referințe la noua metodă de determinare a indicelui de peroxid.

                  DECIZIE de adoptare a noii metode de analiză pentru determinarea indicelui de peroxid (COI/T.20/Doc. nr…).


title: Decizia (UE) 2016/188 a Băncii Centrale Europene din 11 decembrie 2015 privind accesarea și utilizarea aplicațiilor, sistemelor, platformelor și serviciilor electronice ale MUS de către Banca Centrală Europeană și autoritățile naționale competente din Mecanismul unic de supraveghere (BCE/2015/47)

text:
               12.2.2016

               RO

               Jurnalul Oficial al Uniunii Europene

               L 37/104

         DECIZIA (UE) 2016/188 A BĂNCII CENTRALE EUROPENE
   din 11 decembrie 2015
   privind accesarea și utilizarea aplicațiilor, sistemelor, platformelor și serviciilor electronice ale MUS de către Banca Centrală Europeană și autoritățile naționale competente din Mecanismul unic de supraveghere (BCE/2015/47)
   CONSILIUL GUVERNATORILOR BĂNCII CENTRALE EUROPENE,
   având în vedere Tratatul privind funcționarea Uniunii Europene, în special articolul 127 alineatul (6) și articolul 132,
   având în vedere Statutul Sistemului European al Băncilor Centrale și al Băncii Centrale Europene, în special articolul 34,
   având în vedere Regulamentul (UE) nr. 1024/2013 al Consiliului din 15 octombrie 2013 de conferire a unor atribuții specifice Băncii Centrale Europene în ceea ce privește politicile legate de supravegherea prudențială a instituțiilor de credit (1), în special articolul 6 alineatul (1) coroborat cu articolul 6 alineatul (7),
   având în vedere propunerea Consiliului de supraveghere și în consultare cu autoritățile naționale competente,
   întrucât:

               (1)

               Pentru îndeplinirea atribuțiilor specifice privind politicile legate de supravegherea prudențială a instituțiilor de credit, conferite Băncii Centrale Europene (BCE) prin Regulamentul (UE) nr. 1024/2013, BCE utilizează aplicațiile, sistemele, platformele și serviciile electronice utilizate în Sistemul European al Băncilor Centrale (SEBC) și Eurosistem, precum și noile aplicații, sisteme, platforme și servicii electronice specifice îndeplinirii atribuțiilor conferite BCE prin Regulamentul (UE) nr. 1024/2013 pe baza articolului 127 alineatul (6) din tratat și a articolului 25.2 din Statutul Sistemului European al Băncilor Centrale și al Băncii Centrale Europene.

               (2)

               Pentru funcționarea eficace, coerentă și în bune condiții a Mecanismului unic de supraveghere (MUS) este necesar ca aranjamentele practice pentru cooperarea dintre BCE și autoritățile naționale competente (ANC) în cadrul MUS să includă aranjamente pentru utilizarea unor astfel de aplicații, sisteme, platforme și servicii electronice care sunt necesare pentru îndeplinirea responsabilităților ce le revin în temeiul Regulamentului (UE) nr. 1024/2013.

               (3)

               Infrastructura cu cheie publică pentru Sistemul European al Băncilor Centrale (public key infrastructure for the European System of Central Banks) (denumită în continuare „ESCB-PKI”) a fost instituită prin Decizia BCE/2013/1 (2). Conform articolului 3 alineatul (1) din Decizia BCE/2013/1, aplicațiile, sistemele, platformele și serviciile electronice utilizate în SEBC și Eurosistem care au caracter critic mediu sau peste mediu ar trebui accesate și utilizate doar dacă un utilizator a fost autentificat prin intermediul unui certificat electronic emis și administrat de o autoritate de certificare acceptată de SEBC în conformitate cu cadrul SEBC/MUS de acceptare a certificatelor, de autoritatea de certificare pentru ESCB-PKI sau de autoritățile de certificare acceptate de SEBC pentru TARGET2 și TARGET2 Securities pentru aceste două aplicații

               (4)

               Consiliul guvernatorilor a identificat nevoia de servicii avansate de securitate a informațiilor, precum autentificarea bine protejată a utilizatorilor, semnăturile electronice și criptarea, prin utilizarea certificatelor electronice pentru aplicațiile, sistemele, platformele și serviciile electronice care sunt necesare pentru îndeplinirea responsabilităților BCE și ANC, ca autorități competente în cadrul MUS în conformitate cu Regulamentul (UE) nr. 1024/2013. Prin urmare, certificatele emise de ESCB-PKI pot fi utilizate pentru a accesa și utiliza aplicațiile, sistemele, platformele și serviciile electronice utilizate pentru funcționarea MUS.

               (5)

               BCE și ANC din MUS pot decide să folosească serviciile și certificatele furnizate de ESCB-PKI pentru a accesa și utiliza aplicațiile, sistemele, platformele și serviciile electronice utilizate în MUS,

         ADOPTĂ PREZENTA DECIZIE:
   Articolul 1
   Definiții
   În sensul prezentei decizii:

               1.

               „autoritate națională competentă” (ANC) înseamnă o autoritate națională competentă desemnată de către un stat membru participant în conformitate cu articolul 2 alineatul (2) din Regulamentul (UE) nr. 1024/2013. Acest sens nu aduce atingere mecanismelor existente în temeiul legislației naționale care alocă anumite atribuții de supraveghere unei bănci centrale naționale (BCN) care nu este desemnată drept ANC. În ceea ce privește astfel de mecanisme, o trimitere la o ANC din prezenta decizie se referă și la BCN în ceea ce privește atribuțiile de supraveghere alocate acesteia prin legislația națională;

               2.

               „autoritate competentă” înseamnă ANC sau BCE;

               3.

               „aplicațiile, sistemele, platformele și serviciile electronice utilizate în SEBC și Eurosistem”, „certificat” sau „certificat electronic”, „autoritatea de certificare pentru ESCB-PKI”, „autoritate de înregistrare”, „utilizator”, „bancă centrală din Eurosistem” și „beneficiar” au sensurile definite în articolul 1 din Decizia BCE/2013/1;

               4.

               „aplicațiile, sistemele, platformele și serviciile electronice utilizate în MUS” (SSM electronic applications, systems, platforms and services) înseamna aplicațiile, sistemele, platformele și serviciile electronice utilizate pentru îndeplinirea responsabilităților BCE și ANC prevăzute de Regulamentul (UE) nr. 1024/2013;

               5.

               „cadrul SEBC/MUS de acceptare a certificatelor” (ESCB/SSM certificate acceptance framework) înseamnă criteriile stabilite de Comitetul pentru tehnologia informației al SEBC pentru a identifica autoritățile de certificare, atât interne cât și externe SEBC, care pot fi recunoscute în ceea ce privește aplicațiile, sistemele, platformele și serviciile electronice utilizate în SEBC și Eurosistem și în ceea ce privește aplicațiile, sistemele, platformele și serviciile electronice utilizate în MUS.

         Articolul 2
   Accesarea și utilizarea aplicațiilor, sistemelor, platformelor și serviciilor electronice utilizate în MUS
   (1)   Aplicațiile, sistemele, platformele și serviciile electronice utilizate în MUS care au caracter critic mediu sau peste mediu sunt accesate și utilizate doar dacă un utilizator a fost autentificat prin intermediul unui certificat electronic emis și administrat de o autoritate de certificare acceptată în conformitate cu cadrul SEBC/MUS de acceptare a certificatelor, inclusiv de autoritatea de certificare pentru ESCB-PKI.
   (2)   Autoritatea de certificare pentru ESCB-PKI emite certificate electronice și furnizează alte servicii de certificare autorităților competente care participă la ESCB-PKI în temeiul articolului 3 pentru deținătorii de certificate ai acestora și ai terților care lucrează cu acestea pentru a le permite accesul la și utilizarea în mod securizat a aplicațiilor, sistemelor, platformelor și serviciilor electronice utilizate în MUS.
   (3)   Un beneficiar poate utiliza astfel de certificate în condițiile prevăzute la articolul 8 din Decizia BCE/2013/1.
   Articolul 3
   Participarea autorităților competente în ceea ce privește ESCB-PKI
   (1)   O autoritate competentă poate decide să utilizeze serviciile ESCB-PKI pentru a accesa și utiliza aplicațiile, sistemele, platformele și serviciile electronice utilizate în MUS și/sau poate acționa în acest sens ca autoritate de înregistrare pentru utilizatorii săi interni precum și pentru utilizatori terți în condițiile aplicate băncilor centrale din Eurosistem.
   (2)   Autoritatea competentă participantă are obligațiile prevăzute la articolele 6, 7 și 12 din Decizia BCE/2013/1 și transmite Consiliului guvernatorilor o declarație prin care își confirmă participarea și faptul că îndeplinește obligațiile prevăzute în acordul dintre Nivelul 2-Nivelul 3 prevăzut la articolul 4 alineatul (2) din acea decizie.
   Articolul 4
   Intrarea în vigoare
   Prezenta decizie intră în vigoare în a treia zi de la data publicării în Jurnalul Oficial al Uniunii Europene.

      Adoptată la Frankfurt pe Main, 11 decembrie 2015.

            Președintele BCE

         Mario DRAGHI

      (1)  JO L 287, 29.10.2013, p. 63.

      (2)  Decizia BCE/2013/1 a Băncii Centrale Europene din 11 ianuarie 2013 de stabilire a cadrului pentru o infrastructură cu cheie publică pentru Sistemul European al Băncilor Centrale (JO L 74, 16.3.2013, p. 30).